Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1040

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 45% 4.2. Főbb képzési szakaszok, témakörök és ezek kreditszáma 4.2.1. Általános régészeti tanulmányok: 24 kredit Az általános régészeti tanulmányok célja azon ismeretek oktatása, amelyek bármely szakterületen dolgozó régész számára elengedhetetlenül fontosak, illetve áttekintést adnak a régészettudomány elméleti és gyakorlati problémáiról. Bevezetés a régészettudományba: általános tájékozottságot biztosít az őskortól a középkor végéig az egyes szakágak történetéről, sajátos módszertanáról és speciális 2001/80. szám problémaköreiről, valamint alapvető szakirodalmi ismereteket nyújt. A régészet általános segédtudományai tantárgycsoport elsajátítása során a hallgatók ismereteket szereznek a régészetet támogató természettudományos módszerekről (történeti állattan, fizikai antropológia, történeti növénytan, természettudományos kormeghatározási módszerek, anyagvizsgálati eljárások stb.), illetve a régészeti felderítés, feltárás és feldolgozás gyakorlati módszereiről (tereptan, térinformatika, távfelderítés stb.). A muzeológia keretébe tartozó tárgyak célja, hogy a muzeológusi munkakör elméleti alapjait oktassa, illetve tájékozottságot nyújtson közgyűjteményekben dolgozó régészek speciális régészeti-muzeológiai ismereteiről (raktározás, nyilvántartás, kiállítás, kulturális örökség védelmével kapcsolatos jogszabályok). 4.2.2. Szakmai gyakorlat: 16 kredit A múzeumi gyakorlat célja a muzeológiai ismeretek gyakorlati alkalmazásának oktatása valamely megfelelő infrastruktúrával rendelkező szakirányú intézményben (országos és megyei gyűjtőkörű múzeumok, MTA Régészeti Intézet, BTM). Az ásatási gyakorlat célja a régészet általános segédtudományai tantárgyak keretében oktatott mindazon módszerek gyakorlatban való alkalmazása, amelyek elengedhetetlenül szükségesek a régészeti terepmunkához és az ásatáshoz. 4.2.3. Régészeti szakágak szerinti képzés: 130 kredit A régészeti képzés alapvetően szakáganként történik: ősrégészet, antik (görög—római) régészet, római provinciák régészete, népvándorláskori régészet, középkori régészet, amelyekből az oklevél megszerzéséhez két szakág követelményeit kell teljesíteni. A képzés arányai egy-egy szakágon belül a következők: Szakirányú főkollégiumok 25 kredit Szakirányú szeminárium: 22 kredit Szakirányú anyagismeret 3 kredit Szakirányú forrásolvasás 3 kredit Szaktárgyi segédtudomány 12 kredit A szakági főkollégiumok célja, hogy előadások formájában rendszerezett tudást adjanak az egyes szakterületek legáltalánosabb problémáiról korszakonkénti, illetve témakörönkénti bontásban. Felölelik a különböző területek kutatástörténetét, módszertanát, tényanyagát és újabb tudományfilozófiai irányzatait. A szakági szemináriumok célja az adott félévben sorra kerülő főkollégium tematikájának szemináriumi feldolgozása, az ott felmerült problémák megvitatása, valamint részkérdések egyéni munkában történő kidolgozása. Felkészítenek a tudományos dolgozatok készítésének módszertanára. A szakági régészeti anyagismereti gyakorlatok célja a régészeti anyagfeldolgozás módszertanának (tárgymeghatározás, -leírás, leltározás, dokumentáció) oktatása, és az egyes főkollégiumok tematikájához kapcsolódó tárgyi leletek és néhány országos jelentőségű régészeti gyűjtemény megismerése. A forrásolvasás célja az egyes régészeti területekkel kapcsolatos latin (vagy görög) nyelvű írott források szöveg- és forráskritikájának oktatása. Feladata a latin (vagy görög) nyelv olyan szintű elsajátítása, amely önálló forrásértelmezést tesz lehetővé. A szaktárgyi segédtudomány tantárgyak célja, hogy az adott szakterület speciális témáit, kutatási módszereit részletesebben megismertessék, illetve lehetőséget adnak a hozzájuk kapcsolódó más tudományterületek alapvető tudásanyagának, illetve módszertanának elsajátítására.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes